โรงเรียนอัลฟุรกอนศึกษา-อยุธยา

โรงเรียนอัลฟุรกอนศึกษา ตั้งอยู่ เลขที่ 98, ม.1, ต.ลาดบัวหลวง, อ.ลาดบัวหลวง, จ.พระนครศรีอยุธยา 13230, โทร: 035-782245, 035-782246, 081-702 2275

ประวัติ 

โรงเรียนอัลฟุรกอนศึกษาได้รับใบอนุญาตให้เปิดเป็นโรงเรียนสอนศาสนาและภาษาอาหรับ ตั้งแต่วันที่ 29 พฤศจิกายน 2538 บนเนื้อที่ 5 ไร่ ซึ่งได้รับบริจาคจากผู้มีจิตศรัทธาคือ ฮัจญะฮฺมัยมูนะฮฺ ขุนทอง (ร่อฮิมะฮัลลอฮฺ) มีอิหม่ามเชคอาลี อีซา (ร่อฮิมะฮุลลอฮฺ) เป็นผู้อำนวยการสอน และริเริ่มกิจการ พร้อมทั้งได้รับเงินบริจาคจากพี่น้องมุสลิมผู้มีจิตศรัทธาหลายท่านที่ให้การสนับสนุน ทำให้กิจการดำเนินไปด้วยดีโรงเรียนอัลฟุรกอนศึกษา เป็นโรงเรียนประจำ มีทั้งนักเรียนชายและหญิง แรกเริ่มอาคารเรียนเป็นเพียงอาคารไม้ 2 ชั้น มี 6 ห้องเรียน มีหอพักนักเรียนหญิง เป็นอาคารคอนกรีตเสริมเหล็กสูง 4 ชั้น มีทั้งหมด 8 ห้อง
ส่วนหอพักนักเรียนชายพักรวมกันอยู่ใต้มัสยิด ซึ่งอยู่ด้านหน้าของโรงเรียน

ต่อมาเมื่อมีนักเรียนเพิ่มมากขึ้น หอพักและห้องเรียนไม่สามารถรองรับนักเรียนเข้าใหม่ได้เพียงพอ ทางโรงเรียนจึงได้สร้างอาคารเรียนหลังใหม่ขึ้นอีกหลังหนึ่ง เป็นอาคารคอนกรีตเสริมเหล็ก 4 ชั้น เมื่อวันที่ 31 ตุลาคม 2541
ชั้นบนของอาคารเป็นที่พักอาศัยของนักเรียนชาย ชั้น 2 และ 3 เปิดเป็นห้องเรียน มีทั้งหมด 9 ห้อง ชั้นล่างเป็นห้องโถงอเนกประสงค์ แบ่งเป็นห้องธุรการ ห้องพักครู และห้องพยาบาล ส่วนหอพักนักเรียนหญิงจากอาคารไม้ที่เคยใช้เป็นที่ทำการสอน ได้เปลี่ยนเป็นหอพักหญิง เนื่องจากอาคารเดิมรองรับนักเรียนหญิงได้ไม่เพียงพอ

สัญลักษณ์โรงเรียน 

ความหมายของตราสัญลักษณ์  ความรู้คือประทีป العِــلـْـمُ نــُورٌ

 หนังสือ หมายถึง ความรู้อันมากมายทั้งที่มาจากอัลกุรอาน และซุนนะฮฺของท่านร่อซูล (ศ็อลล้อลลอฮุอะลัยฮิวะซัลลัม)
 ดวงอาทิตย์ หมายถึง แสงสว่าง หรือประทีป
 แสงที่ส่องออกมาจากดวงอาทิตย์ หมายถึง ความรู้ที่ศึกษาเล่าเรียนมานั้นส่องสว่างเป็นประโยชน์ทั้งกับผู้เรียน และสังคมโดยรอบ

ปรัชญาการศึกษา 

รู้จริง ยืนหยัด จริยธรรมดี มีวินัย

 รู้จริง หมายถึง การศึกษาเรียนรู้เกี่ยวกับศาสนา และภาษาอาหรับอย่างแตกฉาน

 ยืนหยัด หมายถึง การยืนหยัดอยู่บนแนวทางที่ถูกต้อง ทั้งในเรื่องของศาสนา และการดำเนินชีวิตประจำวัน

 จริยธรรมดี หมายถึง การปฏิบัติตนตามมารยาทอิสลามที่ดีงาม อ่อนน้อมถ่อมตน

 มีวินัย หมายถึง การดำรงชีวิตอย่างมีวินัย มีความรับผิดชอบทั้งต่อตนเอง และผู้อื่น

อ้างอิง 

อัลฟุรกอนศึกษา-อยุธยา
อัลฟุรกอนศึกษา-อยุธยา
อัลฟุรกอนศึกษา-อยุธยา
สิ่งก่อสร้างในอำเภอลาดบัวหลวง
ศาสนาอิสลามในจังหวัดพระนครศรีอยุธยา